ΨΗΦΙΣΜΑ(1)

για την επανάληψη των εχθροπραξιών μεταξύ Αιθιοπίας και Ερυθραίας

Η Συνέλευση 'Ισης Εκπροσώπησης ΑΚΕ-ΕΕ,

- συνελθούσα στο Στρασβούργο από τις 29 Μαρτίου έως την 1η Απριλίου 1999,

- έχοντας υπόψη τα προηγούμενα ψηφίσματά της για τη σύγκρουση μεταξύ Ερυθραίας και Αιθιοπίας,

A. ανησυχώντας έντονα για την επανάληψη του πολέμου μεταξύ Αιθιοπίας και Ερυθραίας, μετά από επτά μήνες σχετικής ηρεμίας, και υπενθυμίζοντας ότι οι εχθροπραξίες άρχισαν το Μάιο του 1998,

B. λαμβάνοντας υπόψη ότι η σύγκρουση αυτή προκάλεσε δεκάδες χιλιάδες προσφύγες και ακουσίως μετατοπισθέντες και προξένησε τρομακτικές συμφορές στους άμαχους πληθυσμούς των δύο χωρών,

Γ. εκφράζοντας τη λύπη της για το γεγονός ότι δεν καρποφόρησαν ακόμη οι προσπάθειες που κατέβαλε η διεθνής κοινότητα και ιδίως ο Οργανισμός Αφρικανικής Ενότητας προκειμένου να εξευρεθεί μία ειρηνική λύση στις διαφορές που υπάρχουν μεταξύ των δύο χωρών,

Δ. υπενθυμίζοντας ότι ο ΟΑΕ πρότεινε, προκειμένου να τεθεί τέλος στη σύγκρουση, μία συμφωνία-πλαίσιο η οποία έγινε αποδεκτή από τις αρχές της Αιθιοπίας και με την οποία συμφώνησαν πρόσφατα οι αρχές της Ερυθραίας,

E. πεπεισμένη ότι η επανάληψη της ειρηνευτικής διαδικασίας μεταξύ των δύο χωρών απαιτεί μέγιστη δέσμευση εκ μέρους όλης της διεθνούς κοινότητας,

ΣΤ. ανησυχώντας για το γεγονός ότι, ελλείψει ειρηνικής λύσης, η σύγκρουση αυτή θα μπορούσε να αποσταθεροποιήσει όλη την περιοχή και να οδηγήσει σε ακόμη πιο σοβαρή ανθρώπινη τραγωδία,

Z. έχοντας επίγνωση του γεγονότος ότι, εκτός από τη ρύθμιση του ζητήματος των συνόρων, μόνο ένας σαφής καθορισμός των κανόνων που διέπουν τις πολιτικές και οικονομικές σχέσεις μεταξύ των δύο χωρών μπορεί να οδηγήσει σε μία διαρκή ειρήνη, με βάση το σεβασμό των νόμιμων συμφερόντων των δύο χωρών,

1. καταδικάζει σθεναρά την επανέναρξη των εχθροπραξιών μεταξύ Ερυθραίας και Αιθιοπίας,

2. ζητά από τις δύο χώρες να δεσμευθούν οτι θα ρυθμίσουν ειρηνικά τις συνοριακές τους διαφορές, αποδεχόμενες την άμεση κατάπαυση του πυρός, σύμφωνα με την ταχεία εφαρμογή της συμφωνίας - πλαίσιου του ΟΑΕ,

3. εκφράζει τη βαθειά λύπη της για τις βαρειές απώλειες ανθρωπίνων ζωών που σημειώθηκαν από την αρχή των εχθροπραξιών μεταξύ των δύο χωρών,

4. ζητά από το Συμβούλιο και τα κράτη μέλη της Ευρωπαϊκής 'Ενωσης να είναι έτοιμα να συμμετάσχουν στην εφαρμογή της πρότασης του ΟΑΕ καθώς και στην ανάπτυξη μίας ουδέτερης διεθνούς δύναμης ελέγχου κατά μήκος των συνόρων των δύο χωρών,

5. ζητά από όλες τις πολιτικές δυνάμεις και από όλους τους παράγοντες της κοινωνίας των πολιτών, στην Αιθιοπία και στην Ερυθραία, να καταβάλουν κάθε δυνατή προσπάθεια ώστε να ασκήσουν πιέσεις στις αντίστοιχες κυβερνήσεις τους προκειμένου να εξευρεθεί μία ειρηνική λύση του προβλήματος,

6. εκφράζει τη λύπη της για το γεγονός ότι η υπό εξέλιξη σύγκρουση προκάλεσε χιλιάδες πρόσφυγες και ακουσίως μετακινηθέντες και ζητά την όσο το δυνατό ταχύτερη επιστροφή των ατόμων αυτών στις περιοχές προέλευσής τους,

7. ζητά από την Επιτροπή να εντείνει τις προσπάθειες ανθρωπιστικής βοήθειας και επείγουσας βοήθειας προς τους πρόσφυγες και τους ακουσίως μετακινηθέντες από στην περιοχή,

8. αναθέτει στους Συμπροέδρούς της να διαβιβάσουν το παρόν ψήφισμα στο Συμβούλιο ΑΚΕ-ΕΕ και στην Επιτροπή, καθώς επίσης και στις κυβερνήσεις της Αιθιοπίας και της Ερυθραίας και στον ΟΑΕ.

(1) Εγκρίθηκε από τη Συνέλευση 'Ισης Εκπροσώπησης ΑΚΕ-ΕΕ την 1η Απριλίου 1999 στο Στρασβούργο (Γαλλία).